J Revolusi

Sinopsis

Mengisahkan tentang Jay Zulkarnain (Zul Ariffin) yang merupakan seorang ketua pegawai Unit Tindakan Khas (UTK). Pasukannya begitu digeruni penjenayah kerana kepakaran mereka berdepan dengan musuh. Konflik bermula apabila kakak Jay, Dian (Nur Fazura) yang juga seorang ejen ditangkap oleh pengganas misteri dikenali sebagai Andra (Farid Kamil). Andra merupakan ketua dalam satu kumpulan pengganas yang telah menghasilkan satu virus dinamakan Ultra Virus. Jay ditugaskan dalam memberkas kumpulan Andra bagi mengelakkan penularan virus tersebut. Walau bagaimana pun, Dian telah dijadikan tebusan oleh Andra sebagai pertukaran dengan Ultra Virus yang telah dirampas oleh UTK.
Dalam misi menyelamat kakaknya itu, Jay terperangkap dan dituduh menyebabkan kematian skuad pasukannya. Selepas insiden tersebut, maka tercetuslah pelbagai tuduhan dan insiden mengejutkan yang menghantui Jay. Bersama Eddie (Izara Aishah) dan Jiman (Iedil Putra), Jay berusaha menyelamatkan Dian daripada Andra.

Penerbitan

J Revolusi merupakan arahan sulung Zulkarnain Azhar dan juga terbitan sulung Primeworks Studios dan Infinitus Entertainment, syarikat milik Datuk Sri Robin Tan bersama pelakon terkenal Hong Kong, Andy Lau yang bertindak sebagai penasihat dan turut membimbing produksi dalam mendapat garapan cerita terbaik yang boleh menambat hati penonton. Filem yang menelan kos belanjawan sebanyak RM 3 juta ini menjalani penggambaran awal tahun lalu dan mengambil masa 60 hari untuk disiapkan, melibatkan kawasan di kapal korek di Tanjung Tualang, Perak. Selain itu, filem ini turut menjalani penggambaran di sekitar KLCC dan beberapa lokasi lain di Kuala Lumpur. Pembikinannya turut mendapat kerjasama Unit Tindakan Khas (UTK) dengan penampilan istimewa bintang One FC Mixed Martial Arts (MMA), Peter Davis dan Saiful Merican. Pengarah filem ini, Zukarnain Azhar berkata, beliau bersyukur apabila filem ini berjaya disiapkan dalam tempoh ditetapkan, beliau dilaporkan mahu J Revolusi berkembang menjadi sebuah francais filem pada masa akan datang.
Penerbit filem ini, Gayatri Su-Lin Pillai menjelaskan huruf J dalam filem itu membawa maksud Jefri Zain iaitu berdasarkan watak yang dilakonkan Allahyarham Jins Shamsuddin dalam filem Jurang Bahaya. Beliau berkata dalam temuramah dengan Projek MMO: 
"Tetapi bila kami mahu buat cerita perisik, macam tidak sesuai pula buat masa ini. Jadi kami gunakan jalan cerita pasukan Unit Tindakan Khas (UTK),"

Sambutan

Bekas Ketua Polis Negara, Tun Hanif Omar memuji J Revolusi kerana hasil garapannya yang menarik perhatian penonton ke pawagam. Beliau turut memuji pengarahnya, Zulkarnain yang menyuntik elemen termasuk drama dan romantik yang menjadi daya penarik jalan cerita secara keseuruhan.
Selain penonton Melayu, filem ini juga turut mencuri tumpuan di kalangan penonton bukan Melayu. Pengurus Besar, Kandungan Inovasi dan Digital Primeworks Distribution, Marini Ramlan berkata, selepas empat minggu ditayangkan, ramai penonton terutama dalam kalangan masyarakat Cina turut menonton filem berkenaan.

Kutipan

J Revolusi ditayangkan pada 2 Mac 2017 di semua pawagam seluruh negara, berjaya meraih kutipan RM1.4 juta dalam tempoh tiga hari tayangan. Menurut Ketua Pegawai Eksekutif Primeworks Studios, Datuk Ahmad Izham Omar, maklum balas penonton di media sosial sangat memberangsangkan malah ramai memuji kehebatan persembahan barisan pelakon filem ini. Beliau berkata:
"Ramai penonton berpuas hati dengan jalan cerita filem ini. Malah, mereka turut meluahkan rasa bangga kerana produksi tempatan sudah mampu menghasilkan filem bertaraf antarabangsa,"
Sehingga 5 Mac 2017, filem ini telah mencatatkan rekod kutipan terbaharu apabila meraih RM2 juta dalam masa empat hari sejak ditayangkan.

Ulasan

Rafzan Tomomi memberi 4.5 dari lima bintang, mengulas bahawa pemilihan Zul Ariffin sebagai teraju utama filem ini amat tepat, dan memuji filem ini kerana mempunyai jalan cerita yang menarik, di samping mempunyai 'pusingan plot' di pertengahan ceritanya. Aqmar Mustaza dari Sinar Harian menulis bahawa J Revolusi menyuntik adrenalin penonton serta teruja untuk mengetahui perkara yang akan berlaku seterusnya, beliau turut memuji Azad Jasmin yang memegang watak Skodeng dalam filem ini kerana tampil dengan komedi dan lawak yang bersahaja.

Platform lain

Selain filem dan permainan video, sebuah buku berdasarkan daripada filem ini dijangka akan dikeluarkan pada April 2017. Buku ini akan menampilkan pelbagai maklumat berguna tentang filem, gambar-gambar eksklusif, watak dan senjata yang digunakan dan mempunyai komik 16 halaman dengan kisah baru yang masih mengekalkan watak utama filem. Selain itu juga, siri TV, laman web dan runut bunyi filem ini juga akan dikeluarkan.